Везе Византинаца и Руса отпочеле су у 9. веку и следећа два столећа углавном су обележене како жељом Руса да освоје Цариград, тако и веома разгранатим трговачким везама. Четири пута Руси су насртали на византијску престоницу - 860, 907, 941 и 1043. године - и исто толико пута су били поражени. Међудржавни уговори који су склопљени 911. и 944. године уређивали су трговинске везе између два народа. Руски трговци у Византију су углавном доносили оне производе које Царство није имало, као што су крзно (дабар, самур, хермелин, црна лисица и веверица), восак, мед, а одатле су у своју земљу односили превасходно раскошне производе - злато, свилене тканине, воће, вино и разни накит - за владарски двор и великаше.